Achoimre ar Thuairim an Mhaoirseora Eorpaigh ar Chosaint Sonraí i leith an Togra le haghaidh Rialacháin maidir le trédhearcacht agus díriú na fógraíochta polaitiúla

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin an MECS www.edps.europa.eu)

(2022/C 145/11)

An 25 Samhain 2021, ghlac an Coimisiún Eorpach Togra le haghaidh Rialacháin ó Pharlaimint na hEorpa agus ón gComhairle maidir le trédhearcacht agus díriú na fógraíochta polaitiúla (“Togra”), mar chuid de phacáiste reachtach níos mó maidir le “Daonlathas agus Sláine na dToghchán Eorpach”.

Tá sé mar chuspóir ag an Togra tacú le feidhmiú an mhargaidh aonair do sheirbhísí fógraíochta polaitiúla, chomh maith le hardchaighdeáin Eorpacha um thrédhearcacht a chur chun cinn maidir le feachtais pholaitiúla agus le toghcháin atá saor agus cothrom san Aontas Eorpach, athléimneacht na bpróiseas daonlathach san Aontas Eorpach a neartú agus an bhréagaisnéis, an ionramháil faisnéise agus an cur isteach ar thoghcháin a chomhrac.

Aithníonn an MECS go bhfuil cumarsáid pholaitiúil riachtanach do rannpháirtíocht na saoránach, na bpáirtithe polaitíochta agus na n-iarrthóirí sa saol daonlathach agus don cheart bunúsach chun saoirse cainte. Ag an am céanna, meabhraíonn sé go bhfuil na cearta agus na saoirsí sin idirspleách leis na cearta faoi Airteagal 7 den Chairt chun Meas ar an saol príobháideach agus ar shaol an teaghlaigh, ar an áit chónaithe agus ar chumarsáid agus an faoi Airteagal 8 den Chairt chun sonraí pearsanta a chosaint.

Cuireann an MECS fáilte roimh aidhm an Togra rialacha comhchuibhithe a leagan síos maidir leis na hoibleagáidí trédhearcachta do sholáthraithe fógraíochta polaitiúla agus seirbhísí gaolmhara agus maidir le húsáid teicnící spriocdhírithe agus aimpliúcháin. Tá imní thromchúiseach curtha in iúl ag an MECS roimhe seo maidir leis na rioscaí suntasacha a bhaineann le fógraíocht spriocdhírithe, le déanaí ina Thuairim 1/2021 ar an Togra le haghaidh Achta um Sheirbhísí Digiteacha, agus i dTuairim 3/2018 ón MECS maidir le cúbláil ar líne agus sonraí pearsanta.

Aontaíonn an MECS gur gá na forálacha is infheidhme maidir le próiseáil sonraí pearsanta i gcomhthéacs na fógraíochta polaitiúla atá sa RGCS agus san EUDPR a chomhlánú. Ina leith sin, measann an MECS gur gá don Togra níos faide fós a dhéanamh agus srianta breise a chur ar phróiseáil sonraí pearsanta i gcomhthéacs dhíriú na fógraíochta polaitiúla. I bhfianaise an iliomad rioscaí a bhaineann le fógraíocht spriocdhírithe ar líne, áitíonn an MECS ar na comhreachtóirí rialacha níos déine a bhreithniú, faoi (1) foráil a dhéanamh do thoirmeasc iomlán ar mhicríspriocdhíriú chun críocha polaitíochta; agus (2) tuilleadh srianta a thabhairt isteach ar na catagóirí sonraí a fhéadfar a phróiseáil chun críocha na fógraíochta polaitiúla, lena n-áirítear spriocdhíriú agus aimpliú, go háirithe toirmeasc ar fhógraíocht spriocdhírithe bunaithe ar rianú forleatach.

Cuireann an MECS barúlacha agus moltaí sonracha eile ar fáil sa Tuairim freisin maidir le gnéithe áirithe den Togra, amhail an gaol leis an gcreat dlíthiúil atá ann cheana maidir le cosaint sonraí, róil agus freagrachtaí na ngníomhaithe a bhfuil baint acu leis an bhfógraíocht pholaitiúil agus an comhar i measc na n-údarás atá freagrach as maoirseacht agus forfheidhmiú, lena n-áirítear údaráis um chosaint sonraí.

1. RÉAMHRÁ AGUS CÚLRA

1. An 25 Samhain 2021, ghlac an Coimisiún Eorpach Togra le haghaidh Rialacháin ó Pharlaimint na hEorpa agus ón gComhairle maidir le trédhearcacht agus díriú na fógraíochta polaitiúla (“Togra”) ( 1 ) .. Bhí an Togra beartaithe cheana féin sa Phlean Gníomhaíochta um Dhaonlathas Eorpach a chuir an Coimisiún i láthair i mí na Nollag 2020 ( 2 ) ..

2. Tá an Togra mar chuid de phacáiste reachtach níos mó maidir le “Daonlathas agus Sláine na dToghchán Eorpach”, lena n-áirítear freisin togra le haghaidh Rialacháin (athmhúnlú) maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha ( 3 ) ., agus dhá thogra le haghaidh Treorach (athmhúnluithe) maidir le cearta na saoránach a bhfuil cónaí orthu i mBallstát nach náisiúnaigh den Bhallstát sin iad i dtoghcháin Eorpacha agus i dtoghcháin bhardasacha. Chuathas i gcomhairle ar leithligh leis an MECS maidir leis na trí thogra eile.

3. Tá sé mar chuspóir ag an Togra, mar atá luaite ag an gCoimisiún, tacú le feidhmiú an mhargaidh aonair do sheirbhísí fógraíochta polaitiúla, chomh maith le hardchaighdeáin Eorpacha trédhearcachta a chur chun cinn maidir le feachtais pholaitiúla agus le toghcháin atá saor agus cothrom san Aontas Eorpach, athléimneacht na bpróiseas daonlathach san Aontas Eorpach a neartú agus an bhréagaisnéis, an ionramháil faisnéise agus an cur isteach ar thoghcháin a chomhrac, trí rialacha comhchuibhithe a leagan síos maidir leis an méid seo a leanas: — na hoibleagáidí trédhearcachta atá ar sholáthraithe fógraíochta polaitiúla agus seirbhísí gaolmhara faisnéis a bhaineann le soláthar seirbhísí den sórt sin a choinneáil, a nochtadh agus a fhoilsiú; agus — an úsáid de theicnící spriocdhírithe agus aimpliúcháin i gcomhthéacs fógraíochta polaitiúla a bhaineann le sonraí pearsanta a fhoilsiú, a scaipeadh nó a chur chun cinn (4).

4. Comhlánaíonn an Togra an togra le haghaidh an Achta um Sheirbhísí Digiteacha (’DSA’) ( 5 ) , lena n-áirítear oibleagáidí ginearálta trédhearcachta áirithe d’idirghabhálaithe ar líne maidir le fógraíocht ar líne. I gcomparáid leis an DSA, leathnaítear ann na catagóirí faisnéise atá le nochtadh i gcomhthéacs na fógraíochta polaitiúla, chomh maith le raon feidhme na soláthraithe seirbhíse ábhartha lena mbaineann. Cé go bhforchuirtear sa DSA ceanglais trédhearcachta ar ardáin ar líne, féachann an Togra le speictream iomlán na bhfoilsitheoirí fógraíochta polaitiúla a chumhdach, chomh maith le soláthraithe seirbhíse ábhartha eile a bhfuil baint acu le hullmhú, socrú, cur chun cinn, foilsiú agus scaipeadh na fógraíochta polaitiúla ( 6 ) . Ina theannta sin, tá comhlántacht agus sineirgí ag baint leis an gceanglas faoin DSA measúnuithe a dhéanamh ar rioscaí sistéamacha trí ardáin an-mhóra ar líne a eascraíonn as feidhmiú agus úsáid na gcóras chun fógraíocht a roghnú agus a thaispeáint, a bhfuil éifeachtaí iarbhír nó intuartha acu a bhaineann le próisis toghcháin ( 7 ) ..

5. An 25 Samhain 2021, d’iarr an Coimisiún ar an MECS Tuairim maidir leis an Togra a eisiúint, i gcomhréir le hAirteagal 42(1) de Rialachán (AE) 2018/1725. Chuathas i gcomhairle go neamhfhoirmiúil leis an MECS freisin le linn phróiseas ullmhúcháin an Togra, agus chuir sé a thuairimí neamhfhoirmiúla in iúl an 10 Samhain 2021. Cuireann sé fáilte roimh an bhfíric gur lorgaíodh a thuairimí ag céim luath den nós imeachta agus spreagann sé an Coimisiún leanúint leis an dea-chleachtas seo. Tá na tuairimí agus na moltaí sa Tuairim seo teoranta do na forálacha sa Togra is ábhartha ó thaobh cosaint sonraí de.

4. CONCLÚIDÍ

51. I bhfianaise na méide thuasluaite, déanann an MECS na príomh-mholtaí seo a leanas: — a shonrú tuilleadh go gcomhlánaíonn an Togra an GDPR agus an EUDPR agus go bhfuil sé gan dochar dá bhfeidhmiú maidir le sonraí pearsanta a phróiseáil i gcomhthéacs na fógraíochta polaitiúla; — foráil a dhéanamh do thoirmeasc iomlán ar mhicri-spriocdhíriú chun críocha polaitíochta agus tuilleadh srianta ar na catagóirí sonraí a fhéadfar a phróiseáil chun críocha na fógraíochta polaitiúla a thabhairt isteach, go háirithe toirmeasc a chur ar fhógraíocht spriocdhírithe atá bunaithe ar rianú forleatach; — soiléiriú breise a thabhairt ar róil agus ar fhreagrachtaí na ngníomhaithe a bhfuil baint acu le fógraíocht pholaitiúil lena mbaineann próiseáil sonraí pearsanta agus úsáid teicnící spriocdhírithe agus aimpliúcháin; — soiléiriú breise a thabhairt cén gníomhaithe a bheidh freagrach as faisnéis a tharchur chuig eintitis leasmhara eile; — tagairt a dhéanamh go sainráite do ’údaráis inniúla’ agus do ’údaráis mhaoirseachta’ araon in Airteagal 15(6) den Togra.

An Bhruiséil, 20 Eanáir 2022 Wojciech Rafał WIEWIÓROWSKI

(1) COM(2021) 731 críochnaitheach.

(2) COM/2020/790 críochnaitheach https://ec.europa.eu/commission/presscorner/detail/en/ip_20_2250

(3) COM(2021) 734 críochnaitheach

(4) Meabhrán míniúcháin, lch. 6 agus Aithris (6) den Togra (Ba cheart don Rialachán seo aghaidh a thabhairt freisin ar úsáid teicnící spriocdhírithe agus aimpliúcháin i gcomhthéacs fógraíochta polaitiúla a bhaineann le sonraí pearsanta a fhoilsiú, a scaipeadh nó a chur chun cinn. Tá rialacha an Rialacháin seo lena dtugtar aghaidh ar úsáid spriocdhírithe agus aimpliúcháin bunaithe ar Airteagal 16 den CFAE”)..

(5) COM (2020) 825 críochnaitheach ,https://ec.europa.eu/info/law/better-regulation/have-your-say/initiatives/12418-Digital-Services-Act-package-ex-ante-regulatory-instrument-of-very-large-online-platforms-acting-as-gatekeepers agus https://ec.europa.eu/info/law/better-regulation/have-your-say/initiatives/12417-Digital-Services-Act-deepening-the-Internal-Market-and-clarifying-responsibilities-for-digital-services

(6) Féach Meabhrán Míniúcháin, leathanaigh 3 agus 4.

(7) Idem.